b'\n_START_ARTICLE_\nSerokonverzija\n_START_PARAGRAPH_\nSerokonverzija ali serolo\xc5\xa1ki preobrat je pojav, ko se v krvi oku\xc5\xbeene osebe razvijejo zaznavne koli\xc4\x8dine protiteles. Protitelesa se namre\xc4\x8d praviloma pojavijo v organizmu \xc5\xa1ele po dolo\xc4\x8denem \xc4\x8dasu izpostavljenosti povzro\xc4\x8ditelju dolo\xc4\x8dene bolezni. Po serolo\xc5\xa1kem preobratu je rezultat testa, ki temelji na vezavi protiteles (na primer ELISA), pozitiven.\n_START_SECTION_\nHIV\n_START_PARAGRAPH_\nIzraz serokonverzija se pogosto nana\xc5\xa1a na testiranje oseb, oku\xc5\xbeenih z virusom HIV, na protitelesa proti temu virusu. Posredno zaznava protiteles potrdi tudi prisotnost virusa, zaradi \xc4\x8desar se v\xc4\x8dasih izraz uporablja tudi kot sopomenka za pozitivnost na virus HIV._NEWLINE_Telo za\xc4\x8dne proizvajati protitelesa kmalu po oku\xc5\xbebi z virusom HIV. Dovolj\xc5\xa1nja koli\xc4\x8dina protiteles, da jih je mo\xc5\xbeno zaznati s testiranjem, se v krvi pojavi v 10 do 14 dneh po oku\xc5\xbebi, lahko pa se to obdobje podalj\xc5\xa1a tudi do 6 mesecev. Zaradi tega relativno dolgega obdobja okna mikrobiolo\xc5\xa1ka diagnostika na oku\xc5\xbebo z virusom HIV najve\xc4\x8dkrat ne temelji na dokazovanju protiteles, marve\xc4\x8d na dokazovanju antigena p24 in RNK HIV.'